Minen vruntliken grut tovoren mit vormoghe alles gudes. Ersamen, leven vrunde und guden gunners. Juwer geleve breff gescreven am sonavende nach Dionisii, an my gesent, hebbe ik entfangen und gudliken woll vornomen, inholdende, wo welke juwer borgere, also by namen Albrecht Romoer und Michell Notken, sik vor juwer leve beclaget hebben, wo dat se noch welke summe geldes und gudes tachter sint van selegen Coerdes Garsen wegen, also 31 ½ mrc lodich und 1 ½ or lodich sulver, und also juwe geleve scrivet, dat dat schole in myns gnedegen hern des koninges schat und genueth gekomen sin etc., und juwe werdicheit nw begerd, dat ik Woldemer Degen und Hinricus Goryeshagen underwisen wille, nachdem dat se selegen Coerdes kinder vormunder sint, dat densulven vorbenomeden juwen borgeren der vorscreven summen gude utrichtinge und betalinge schee etc. Ersamen, leven vrundes. Darane und wor ik juwer leve an to willen wesen mach, dar will ik my gerne ane bewisen, dat uterste ik kan etc. – – – – – – – Gegeven up Stocholm anno Domini 1432, am verden dage to wynachten. Johannes Cropelyn. Adress: Den ersamen, vorsichtigen bo[r]germeisteren unde rathmanen der stad Revell, mynen leven vrunden unde gunners, mit werdicheit dandum.